
A testkontroll mítosza és annak hatása a fogyatékos személyekről való közgondolkodásban

Jelen dolgozat célja, hogy az épségizmus ideológiáján és a normalitás mítoszán keresztül feltárja azokat a gondolati sémákat, melyek befolyásolják a neurotipikusan fejlődő személyek gondolkodását a fogyatékos személyekről. A kutatás szakirodalmi háttere kitér a fogyatékosságügyi modellek bemutatását követően (a WHO értelmezés) a posztmodell elméletre. Az épségizmus és a normalitás ideológiáján keresztül tárja fel a medikális modell és az elutasított test közötti összefüggéseket. A téma filozófiai megközelítésében Deleuze és Guattari (1987) posztstrukturalista rizóma látásmódját alkalmazza. Pszichológiai, filozófiai összefüggések segítségével magyarázza az individuumok, az elutasított test mítosza és a medikalizáció összefüggéseit.
A négy hipotézis megfogalmazása után bemutatásra kerül a mintavételi eljárás, az adatfeldolgozás módja. Ennek alapja az Index által közölt 2020-2021-es cikkek elemzése. Az alapsokaság 212 cikk, melyből nem valószínűségi, szakértői mintaválasztással (Babbie, 2003) 57 cikk került elemzésre. Az elemzéshez a szerző egy kódlapot és egy megfigyelő táblázatot készített, módszerként a tartalomelemzést választotta.
Hipotézisek: Az alapsokaság mintavételezett cikkei közül a fogyatékos személyt több cikk inkább szentimentális módon, mint realista módon jeleníti meg. Szentimentális 22,8%, realista 8,77%. A legtöbb cikk a fogyatékos személyt csodálatos lényként ábrázolja (14,04%). A mintában fellelhető medikális modell 63,6%-a él a fogyatékos személy szentimentális ábrázolásával. A fogyatékosságügyi konstrukciók közül a fogyatékos személy egzotikus ábrázolásmódja 40-40%-ban jelent meg az emberjogi és a szociális modelleknél.
Az eredmények alapján az Indexen közölt és beazonosított cikkek közel negyede ábrázolja a fogyatékos személyt a reménytelen szenvedő képében (Garland-Thomson, 2000). Ezekben a cikkekben a fogyatékosság a szenvedés manifesztációjaként jelenik meg, tehát megjelenhet benne az elutasított test mítoszára épülő elmélet. A kutatás eredményei alapján szükség lenne egy „posztmodell” kialakítására, melyben az értelmezési keret figyelembe veszi az egyéni élmények és tapasztalatok szerepét a fogyatékosság, mint létmód megélésében (Könczei és Hernádi, 2011), ezáltal a saját testünk feletti kontroll mítoszát elveszíthetnénk (Susan Wendell, 2010).



